**Osana! Milostiv Fii-ne celor cu pohta în gât**

*Doru Mihail*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poimâine sunt Floriile -sărbătoarea copiilor.

E interesant cum parcă uităm că dincolo

de a fugi cât poate de plictiseală,

Acela pe care ne permitem cu obraznicie

să-L type-uim cu minuscule

deţine umor şi o imbatabilă doză de

ironică îngăduinţă

spun asta privindu-L cum a lăsat lumea şi pe noi să se desfăşurăm

în toată prostia,

nealterându-ne cu nimic pohta de-a dreptul uluitoare

de a ne bălăci

în ridicol.

Mi-e drag şi puţintică ruşine, dar tot nu pot să nu îmi imaginez

că zâmbetul i-a mijit vesel -măcar şi pentru o clipă-

în colţul gurii

privind la scălambăielile micilor golănei desculţi ai cetăţii

care - hai să fim serioși

probabil mai strigau printre osanale

şi unele glume, pe care –nu mă întrebaţi de ce, pentru că nu ştiu–

evangheliştii nu le-au lăsat

consemnate

Spun toate astea nu pentru a vă deranja,

nici pentru a provoca vreo ofensă,

ci mai ales pentru a vă ruga

(cu pioșenia care mă caracterizează)

să-mi spuneți,

în comentarii literare

și de tot pline de spirit:

cum e mai bine să gătesc scrumbiile pentru duminică?

– pe jar?

– sau trase-n ulei, cu mujdei pe deasupra?

Căci (nu-i aşa?) ce altceva este lumea

dacă nu o flecăreală magistral pusă-n scenă,

şi-n care,

dacă nu știm să ne asumăm fiecare doza lui de ridicol

- măcar în pragul marilor sărbători

și o ardem pe „prețiozitate”, riscăm,

atunci când va fi

să facem saltul peste fileu

-cum ar fi zis CTP - să avem o neplăcută dezamăgire

descoperind că avem costumul de nuntă alcătuit

din tatuaje și că party-ul e,

de fapt,

despre cât de fină și nealterată ar fi trebuit să ne fie

hai să nu zic epiderma,

dar ceva cu sens apropiat,

pe care încă nu știu să-l numesc.